ফের গ্রেফতার করোনার সময় চীনের বাস্তব ছবি তুলে ধরা সাংবাদিক!

ওয়েব ডেস্ক : করোনা (Corona) অতিমারির সময় চীনের (China) বাস্তব ছবি গোটা বিশ্বের সামনে এনেছিলেন এক সাংবাদিক। তুলে ধরেছিলেন হাসপাতালের রোগীদের ভিড়ের ভয়াবহ ছবি। তার মাশুল গুনতে হয়েছিল সাংবাদিক ঝাং ঝানকে (Zhang Zhan)। এর জন্য চার বছরের শাস্তি হয়েছিল তাঁর। কিন্তু জেল থেকে মুক্তি হওয়ার পর আবার জেল বন্দি করা হল তাঁকে। ঝাং ঝানের মুক্তির দাবিতে সরব হয়েছেন রাষ্ট্রপুঞ্জের মানবাধিকার কমিশনও (United Nations Human Rights Commission)।

জানা গিয়েছে, ২০১৯ সালে চীনের উহান প্রদেশে করোনা ভাইরাসের (Corona Virus) আবির্ভাব ঘটেছিল। সেই সময় চীনের ভয়াবহ পরিস্থিতি সামনে এনেছিলেন সাংবাদিক ঝাং ঝান (Zhang Zhan)। তিনি বিশ্বের সামনে তুলে ধরেছিলেন, চীনের জনশূন্য রাস্তাঘাট ও হাসপাতালে রোগীদের উপচে পড়া ভিড়। এই সব তিনি পোস্ট করেছিলেন সমাজ মাধ্যমে। তা দ্রুত গোটা বিশ্বে ছড়িয়ে পড়েছিল। এর কারণে প্রায় সব সংবাদপত্র বন্ধ করে দেওয়া হল জিনপিং সরকারের তরফে।

আরও খবর : প্যালেস্টাইনকে রাষ্ট্রের মর্যাদা দিল তিন দেশ

তারপরেই ঝাং ঝান(Zhang Zhan)-এর বিরুদ্ধে দেশে হিংসা ও দাঙ্গা ছড়ানোর অভিযোগে গ্রেফতার করা হয়েছিল। তাঁকে ৪ বছরের জন্য সাজা দেওয়া হয়। এর বিরুদ্ধে অনশন শুরু করেছিলেন ওই সাংবাদিক। তবে সেই সময় ওই সাংবাদিকের হাত ও পা বেঁধে গ্যাস্ট্রিক টিউবের মাধ্যমে খাওয়ানো হয়েছিল বলে খবর। তার পরেই সম্প্রতি তাঁকে মুক্তি দেওয়া হয়েছিল।

কিন্তু মুক্তি পাওয়ার তিন মাস পর দাঙ্গা ও হিংসা ছড়ানোর চেষ্টার অভিযোগে ঝাং ঝানকে ফের গ্রেফতার করল চীন (China) সরকার। সাংহাই আদালতে চলছে তাঁর বিচার প্রক্রিয়া। অভিযোগ, এই শুনানিতে ইউরোপীয় এবং উত্তর আমেরিকার কূটনীতিকদেরও নথিপত্র নিয়ে প্রবেশ করতে দেওয়া হচ্ছে না। এ নিয়ে সরব হয়ে ঝানের মুক্তির দাবি জানিয়েছে রাষ্ট্রসংঘের মানবাধিকার সংগঠন।